Mpanimfoɔ a wɔhwɛ sika ho korɔnobɔnsɛm so wɔ Ghana, (Ghana’s financial and Intelligence Agency) no abɔ mmabunu 16 a wɔn mfeɛ no firi 19 kɔsi 24, na wɔgye tom sɛ wɔnam kwan bɔne so de wɔn kɔmputa rebɔ korɔno no asane kɔ Nigeriaman a wɔfiri no so.
Yei ho na kuo a ɛhwɛ akwantuo nsɛm so wɔ Nigeria, “Nigeria Immigration Service (NIS)” no de too dwa sɛ wɔde korɔnobɔ ho kwaadu abɔ wɔn man mma no mu 16 a ɛno nti wɔabɔ wɔn afiri Ghana aba wɔn man so.
Kaseɛ ho nhyiamudie bi a ɛkɔɔ so wɔ Sema a ɛwɔ Lagos mu no, Dr. Chukwu Emeka a ɔdi NIS anim no de too dwa sɛ saa mmeranteɛ yi kyerɛ sɛ wɔfiri wɔn pɛ mu na wɔfirii ɔman no mu sɛ wɔrebɛpɛ adwuma, wɔn mu binom nso kyerɛ sɛ nnipa bi na wɔdaadaa wɔn.
Ɔkaa no ne nsɛm mu sɛ, “Wɔn a wɔhwɛ siksɛm ho korɔnobɔ so wɔ Ghana no de kɔmputa so korɔno ho kwaadu na abɔ wɔn, nanso yɛn nhwehwɛmu mu no yɛahunu sɛ ebinom de wɔn ho kɔhyɛɛ nnebɔne yi mu anal pɛ a wɔpɛ sɛ wɔyɛ yie nti.”
“Ebinom nso yɛ wɔn a wɔn ho aka ɛsiane sɛ nnipa binom de nnaadaa maa wɔhunuu sɛ wɔfiri Nigeria a, wɔbɛnya wɔn ho. Nanso awerɛhosɛm ne sɛ deɛ wɔdii ho nkɔmmɔ ne deɛ wɔsusuiɛ no mu biara nni hɔ a wɔkɔnyaa no wɔ Ghana. Yɛn nhwehwɛmu asane ama yɛahunu sɛ wɔn mu binom nso faa akwan bɔne so ne ɛpo so na kɔɔ Afrika aman ahodoɔ a ɛwɔ atɔeɛ fam no bi so.”
Ɔde too dwa bio sɛ ɛwom sɛ ECOWAS a yɛn nyinaa yɛwɔ mu nti yɛwɔ ho kwan sɛ yɛkɔ faako a yɛpɛ na yɛnya nneɛma a ɛwɔ saa mmeaeɛ hɔ no kwan deɛ, nanso mmara a ɛda ho ne sɛ, ɛtwa sɛ wo nsa ka wo nkrataa na wofa kwan pa so kɔ.”
Ɔtuu Nigeriafoɔ no fo sɛ, “wɔmmɔ wɔn ho mmɔden sɛ wɔn nsa bɛka wɔn nkrataa ansa na wɔatu kwan, afei nso wɔkɔduru obi man so a, wɔmmɔ wɔn bra na wɔnyɛ wɔn nnwuma sɛdeɛ ɔman no so mmara teɛ.
Ɔsii no pi nso sɛ wɔn nhwehwɛmu no kɔ awieeɛ a, ɔbɛhwɛ sɛ wɔn a wɔabɔ wɔn aba yi bɛhunu wɔn mmusua bio.
Megye di sɛ n’afotuo no kɔ ma yɛn a yɛwɔ Ghana ha nso bi, ansa na yɛbɛfiri yɛn man yi so akɔ ɔman foforɔ so no, momma yɛnhwɛ sɛ yɛn nkrataasɛm nyinaa ayɛ krado. Yɛkɔduru hɔ nso a  yɛnhwɛ na biribiara  a yɛbɛyɛ no nyɛ deɛ ɛnto saa ɔman no mmara, na deɛ ɛtoo mmeranteɛ 16 yi bi anaa asotwe a ɛkyɛn wɔn deɛ no amma yɛn so.
Afei ɔman yi mu mmabunu nkae nhunu sɛ abrabɔ yɛ aboterɛ ne ntoboaseɛ, wɔnnyi wɔn adwene mfiri pɛ a wɔrepɛ ntɛm anya wɔn ho pii a ɛno nti wɔreyɛ nneɛma bɔne ahodoɔ de repɛ sika no so, ɛsiane sɛ mpanimfoɔ se, “Wofiti prɛkopɛ pɔ wo se a wohunu mogya.”
